РЕПУБЛИКА СРБИЈА

НАРОДНА СКУПШТИНА

Одбор за дијаспору и Србе у региону

09 Број: 06-2/207-16

10.октобар 2016. године

Б е о г р а д

З А П И С Н И К

СА ТРЕЋЕ СЕДНИЦЕ ОДБОРА ЗА ДИЈАСПОРУ И СРБЕ У РЕГИОНУ

Седница је одржана у четвртак, **06. октобра 2016**. године у Малој сали Дома Народне скупштине са почетком у **14,00 часова**.

Седницом је председавао мр Иван Костић, председник Одбора.

Седници су присуствовали: Миодраг Линта, заменик председника Одбора и чланови: проф. др Марко Атлагић, Јадранка мр Јовановић, Горан Николић, Љиљана Михајловић, Владимир Ђурић, Бранимир Јовановић, Драган Вељковић и Момчило Мандић и заменици чланова: Блажа Кнежевић и Санда др Рашковић Ивић.

Са седнице оправдано одсутни: Зоран Милекић, Александар Чотрић, Жика Гојковић, Марјана Мараш, Љубинко др Ракоњац и Радослав Милојичић.

Поред чланова Одбора седници су присуствовали и узели учешћe у раду: Верољуб Арсић, потпредседник Народне скупштине, Владимир Божовић, саветник председника Владе Републике Србије за регионалну сарадњу и односе са верским заједницама; Недељко Тењовић, генерални секретар председника Републике Србије, Вељко Одаловић, генерални секретар, Министарство спољних послова РС, др Љиљана Никшић, амбасадор, Министарство спољних послова, проф. др Гидеон Грајф, главни историчар Института за Холокауст-Шем Олам из Израела, др Раби Кригер, директор Института за Холокауст-Шем Олам из Израела, г-дин Кнут Флувик Торесен, историчар, Институт за историју, Осло, Норвешка, др Дарио Видојковић, историчар Универзитета у Регенсбургу, српска академска дијаспора, Немачка, Мирко Галасо, српска академска дијаспора Универзитет Удине, Италија, г-дин Стивен Ханингтон, оснивач и председник Јединственог светског форума за мир, Најроби, Кенија, Имануел Нес, професор политичких наука Универзитета Медгар-Еверс, Њујорк, члан Института за Јасеновац; Драган Станојевић, председник Скупштине дијаспоре и Срба у региону у техничком мандату; епископ топлички Владика Арсеније, викар Патријарха Српског. Поред наведених учесника, седници су присуствовали представници Министарстава културе и информисања, Министарстава за рад, запошљавање, борачка и социјална питања, Министарстава одбране, Министарстава просвете, науке и технолошког развоја, Управе за сарадњу с дијаспором и Србима у региону, истакнути представници српске дијаспоре, научни и културни радници, бивше дипломате, представници јеврејске заједнице у Србији, представници невладиног сектора, представници Српске православне цркве, представници дипломатског кора, представници избегличких и завичајних удружења и преживели логораши из Јасеновца.

**Председник Одбора за дијаспору и Србе у региону, мр Иван Костић** је отворио трећу седницу и поздравио госте и чланове Одбора. Председник је подсетио чланове Одбора да је на претходној седници Одбора постигнута сагласност Одбора у вези са одржавањем тематске седнице, која на **дневном реду** има једну тачку:

**„Заштита културе сећања на српске жртве геноцида и жртве Холокауста**“,

а у циљу заштите културе сећања на српске жртве и жртве Холокауста и подсећања на историјске чињенице страдања Срба, Јевреја и Рома у Другом светском рату.

У уводном излагању **председавајући** је говорио о значају одржавања седнице на ову тему истичући да је задатак свих надлежних институција у спољној и унутрашњој политици да промовишу стратегију превенције геноцида, кроз образовне, медијске и културне пројекте, као и кроз законску иницијативу, која треба да буде покренута у Народној скупштини.

**Верољуб** **Арсић**, потпредседник Народне скупштине је у име Народне скупштине поздравио све присутне и у свом излагању указао на неколико сегмената, који су везани за покушаје појединих центара да прекрајају историју Другог светског рата и умањују одговорности појединих руководстава тадашњих држава за злочине које су починили према Јеврејима, Ромима, Србима и другим народима. Арсић је у обраћању указао на чињеницу да се у последњим годинама манипулише са бројем настрадалих. Република Србија се оштро противи било каквом покушају промене историје и с тим у вези додао да подржава организовање оваквих скупова, који имају за циљ да се не дозволи прекрајање историје и умање злочини, јер би то био нови злочин према жртвама.

**Владимир Божовић,** саветник председника Владе Републике Србије за регионалну сарадњу и односе са верским заједницама је у име председника Владе поздравио присутне и указао на посвећеност кабинета премијера заштити културе сећања на жртве геноцида и Холокауста, истичући улогу Комисије за утврђивање програмске концепције и давања предлога модела управљања меморијалним комплексом на Старом сајмишту, која активно ради на изградњи меморијалног центра „Старо сајмиште“. Он је обавестио присутне да на простору Старог сајмишта треба да буде изграђен државни Меморијални коммплекс по угледу на израелски „Јад Вашем“, при чему би Одбор, који ће се установити и на чијем челу би требало да буде председник Владе, као и да ће цео пројекат водити држава уз помоћ српске православне цркве и других верских заједница.

Божовић је изнео предлог да Народна скупштина размотри и донесе Декларацију о почињеном геноциду НДХ над Србима, Јеврејима и Ромима током Другог светског рата, напомињући да је Комисија већ почела израду Предлога декларације. У циљу превенције ревизије историје и поновног јављања нацистичких, фашистичких и усташких идеја које су довеле до геноцида и Холокауста, Божовић сматра да би било значајно да се постигне општи друштвени и национални консензус да би се добио најбољи текст Декларације и који би се доставио свим државама чланицама УН.

**Недељко Тењовић,** генерални секретар председника Републике Србије у обраћању је у име председника Републике дао пуну подршку Одбору за дијаспору и Србе у региону и одржавање седнице на ову тему.

**Вељко Одаловић,** генерални секретар Министарства спољних послова РС, у име Министра спољних послова поздравио је присутне и нагласио потребу заједничког настојања у спречавању покушаја повампирења фашизма, а посебно у овим крајевима усташтва. Наиме, неопходно је да се сви заједно трудимо да спречимо да се злочини који су се десили у Другом светском рату, као и у неким каснијим периодима, не забораве и да се сачувају због будућности и истине. Страдалници у Јасеновцу: Срби, Јевреји и Роми нису мислили као део актуелене структуре у Хрватској, истакао је Одаловић и додао да ће Министарство спољних послова са својим стручним кадром у овој области, учествовати у давању доприноса овом часном послу.

**Миодраг Линта**, заменик председника Одбора за дијаспору и Србе у региону, поздрављајући присутне подсетио је на чињеницу да је Србија једина земља у свету, која има толики број настрадалих у двадесетом веку, а нема меморијални центар посвећен својим жртвама, као ни попис жртава. Из тог разлога поздравио је иницијативу Владе Републике Србије и других надлежних институција и јавних личности да се коначно у Србији изгради меморијални центар посвећен српским жртвама. Тај национални пројекат би требало да попише, систематизује и јавно објави све српске и друге жртве геноцида. Едукативни карактер пројекта допринео би упознавању јавности и посетиоце са страдањем нашег народа и одавао почаст жртвама геноцида. У том смислу нагласио је и допринос данашње седнице Одбора. На крају излагања Линта је подржао иницијативу Владе Републике Србије да Народна скупштина усвоји Декларацију о геноциду НДХ над Србима, Јеврејима и Ромима.

Пре приказивања филма „Истина о Јасеновцу“, Професор **Имануел Несс** из Њујорка прочитао је поруку истакнутог члана Српске академске дијаспоре и оснивача и извршног директора Института за истраживање Јасеновца и професора на колеџу Медгар Еверс на Градском универзитету у Њујорку, професора Бери Литучија.

Проф. др Гидеон Грајф, главни историчар Института за Холокауст-Шем Олам из Израела, у свом излагању посебно се задржао на питању ревизионизма и покушају Хрватске да оспори историју и искриви историјске чињенице. Сећања на жртве не смеју да буду кратког даха, а чињенице се не смеју извртати и мењати у складу са новим политичким интересима. У том контексту изнео је своје запажање да је Јасеновац, који се може назвати и Хрватски Аушвиц и даље је прилично непознат у међународним круговима, упркос великом значају не само за историју Балкана, већ и за европску историју и историју Холокауста уопште. У свом излагању господин Грајф је описао страдања невиних у Јасеновцу, поткрепљујући изјавама немачких официра о нечовечним и бескрупулозним поступцима усташа према Србима, Јеврејима и Ромима. На крају излагања је подвукао да истина о Јасеновцу мора да живи и победи и да не сме да се ћути пред хрватским порицањем истине.

**Др Љиљана Никшић,** амбасадор у Министарству спољних послова на почетку свог излагања подсетила је присутне на обавезу по Повељи Ујединих нација да негујемо универзалне вредности човечанства, као и да седница у организацији Одбора за дијаспору и Србе у региону није скуп Срба против Хрвата, већ против фашисоидних идеја. Нацизам, фашизам и све фашисоидне идеологије које пропагирају дискриминацију људи су нешто што човечанство мора да осуди ради своје будућности. На крају излагања, др Никшић је подржала идеју о изградњи Меморијалног центра.

**Раби Кригер,** директор Института за Холокауст-Шем Олам из Израела је у свом излагању указао на чињеницу да поред битке коју воде на пољу сећања, како би памтили храброст и трагедију људи, да се суочавају са чињеницом да неки историчари, групације, неки националисти и власти покушавају да промене причу о Холокаусту. Такво деловање утиче да чак и малим изменама праве измене укупне слике. Кригер је зато подвукао да су разлози њиховог данашњег ућешћа на скупу, да се историја са овог поднебља не би заборавила.

**Кнут Флувик Торенсен,** историчар, Институт за историју, Осло, Норвешка, на почетку свог излагања је рекао да је веома битно ради успостављања поверења, безбедности , мира и будућности на Балкану, да се морају утврдити чињенице и рећи истина о усташком геноциду. Истакао је да је то не само право, него и морална обавеза да се сећамо жртава српског Холокауста. Истакао је да је покушај проглашења хрватског католичког бискупа Алојза Степинца за свеца веома провоцирајуће за породице Јевреја, Срба и Рома, ако се зна да је Степинац представник усташког покрета.

**Др Дарио Видојковић**, историчар Универзитета у Регенсбургу, српска академска дијаспора, Немачка, је подсетио на чињеницу да се 19. августа навршило 75. година од како је у Јасеновцу успостављен усташки концетрациони логор. Указао је да за разлику од Јевреја који су страдање свог народа у Другом светском рату назвали Холокауст, Срби још увек нису званично установили назив геноцида над Србима Такође је нагласио да поред резолуције о страдању Срба у 20. веку, постоји потреба да буде установљен дан сећања на српске жртве геноциода у Јасеновцу, као и да се поред помињања појмова фашизам, нацизам уврсти и усташтво као пошаст у Другом светском рату.

**Мирко Галасо**, српска академска дијаспора Универзитет Удине, Италија, студент историје је рекао да је Италија одавно одбацила и оптужила фашизам као идеологију, али да је мање упозната са аверзијом фашиста према Словенима на Балкану, као и о геноциду који је почињен на подручју НДХ. Заложио се за установљавање симбола страдања и меморијала српских жртава.

**Стивен Ханингтон**, оснивач и председник Јединственог светског форума за мир, Најроби, Кенија је истакао да је Јасеновац једна трагична и тешка прича, која треба да остане у историјској прошлости и да се више никада не понови.

**Драган Станојевић**, председник Скупштине дијаспоре и Срба у региону у техничком мандату, на почетку свог излагања је подвукао, да у условима нарастајућих трендова фалсификовања историјских чињеница, неопходно је удружити снаге и превентивно деловати, инсистирањем на истини о страдању Срба, Јевреја и Рома на овим просторима. У наставку излагања Станојевић је прочитао Предлог декларације и пренео подршку Скупштине дијаспоре и Срба у региону и представника српских организација и удружења из света Републици Србији на заштити културе сећања на српске жртве. Председавајући **мр Иван Костић** обраћајући се члановима Одбора нагласио је да ће на некој од наредних седница Одбора бити разматрани предлози Скупштине дијаспоре, који се односе на :

- Декларацију о заштити културе сећања на српске жртве у 20. веку;

- увођење националног дана сећања на све српске жртве;

- симбол сећања на страдање Срба у 20. веку и предлог који су дали представници Скупштине дијаспоре „бели цвет у облику крста“ и

- успостављање меморијалног центра за све српске жртве у 20. веку.

Такође је рекао да ће Одбор на некој од наредних тематских седница организовати скуп о страдању српског народа у 20. веку, с обзиром да је цела ова година у јубилеју и обележавању 75 година од почетка страдања српског народа у НДХ, на којој ће говорити српски научници и представници удружења из Србије, Републике Српске и региона, а који се баве овом тематиком.

У дискусији су учестововали народни посланици: Санда Рашковић Ивић**, з**аменик члана Одбора, Огњен Пантовић, Божидар Делић, Бошко Обрадовић, Јово Остојић и Милан Лапчевић, који су истакли значај покретања ове теме у Народној скупштини и истакли да је зарад истине и помирења у региону важно настојање у спречавању ревизије и фалсификовања историје.

У дискусији су учествовали Душан Басташић**,** председник Удружења „Јадовно 1941“, Владимир Лукић, Удружење „Јасеновац-Доња Градина“ и у име преживелих логораша, госпођа Јелена Радојичић.

На крају седнице председавајући се захвалио присутнима и закључио седницу.

Седница је завршена у 17,20 часова.

Обрађен тонски снимак је саставни део овог записника.

СЕКРЕТАР ОДБОРА ПРЕДСЕДНИК ОДБОРА

Весна Матић Вукашиновић Мр Иван Костић